Vrystaatse boer in Paraguay oorledeDaan Coetzee (Foto: Verskaf) Die Suid-Afrikaner Daan (of Daniel) Coetzee (75) wat Sondag vermoedelik in Paraguay ontvoer is, se liggaam is Vrydag gevind. Volgens Daan se jonger broer, Mauritz (67), van Moreletapark in Pretoria is sy liggaam in ŉ ruigtetjie naby sy plaashuis naby die dorp Colonia Independencia opgespoor. “Die oorsaak van my broer se dood is nog onseker,” het Mauritz gesê. Die familie is Vrydag laatmiddag van Daan se dood deur sy vrou, Martie, in kennis gestel. Daan is ŉ voormalige skaapboer van Smithfield, Vrystaat, en sy gesin woon al 30 jaar in Paraguay waar sy dogter, Dané, tans ŉ varkboerdery bedryf. Daan Human, die oud-Springbokstut, is met Daan se ander dogter, Suzette, getroud. Human is tans die skrumafrigter van die Springbokke. Maroela Media het vroeër berig Daan is vermoedelik ontvoer toe hy laat Sondag oudergewoonte op sy plaas van 40 ha gaan stap het. Hy het altyd saam met Martie gaan stap, maar sy het gewoonlik ŉ korter roete as haar man gevolg. Sy stap gewoonlik op die groot pad en Daan deur die mielielanderye. ŉ Ruk nadat hulle paadjies geskei het [19:41 internasionale tyd], het Martie ŉ oproep van Daan se selfoon ontvang. Daan het vir haar gesê dat hy by twee mense staan wat ŉ rewolwer teen sy kop hou en verduidelik dat hulle in militêre drag of polisieuniform geklee was. Die mans wou aanvanklik met Martie praat, maar Daan het vir hulle gesê sy verstaan nie Spaans nie. Die mans het toe glo vir Daan gesê die losprys vir sy vrylating is $300 000 (R5,3 miljoen). Martie het nie daarna weer met Daan gepraat nie en sy liggaam is nou etlike dae later gevind.